Muhammad Said Jamaluddin

Syeikh Haji Muhammad Said bin Haji Jamaluddin (1875 - 19 September 1926) atau dikenali sebagai Syeikh Mohd Said Linggi ialah seorang tokoh Ulama' silam di Negeri Sembilan. Beliau dikenali dengan penguasaan ilmu tasawuf yang sejati,  dan merupakan syeikh tarekat bagi Syeikh Tarekat al-Ahmadiah al-Idrisiah al-Rasyidiah al-Dandarawiah.

Latar belakang

Syeikh Muhammad Said dilahirkan pada tahun 1875 di Makkah. Ibunya, Hajah Safiah binti Haji Muhammad Saleh al-Fatani merupakan seorang yang berasal dari Pattani, Selatan Thai manakala bapanya ialah Syeikh Jamaluddin bin Idris Al-Linggi yang berasal dari Negeri Sembilan.

Beliau pulang semula ke Tanah Melayu ketika berumur 30 tahun dan mengambil keputusan menetap di Kampung Ampangan, Seremban, Negeri Sembilan. Mulai itu beliau mengadakan kuliah mengajar agama secara pondok di samping memberi ceramah dan kuliah di  sekitar Tanah Melayu. Selain mengajar agama, Sheikh Muhammad Said juga mengarang kitab-kitab agama. Beliau adalah seorang guru, pengasas dan pengembang Tarekat Ahmadiah Idrisiah di Asia Tenggara yang mana beliau telah mendapat izin menyebarkan Tarekat Ahmadiah Idrisiyyah daripada guru beliau Sidi Muhammad Dandarawi. 

Warisan ilmu
Beberapa orang anak beliau serta cucunya telah mewarisi ilmu yang dimilikinya. Boleh dikatakan semua anak beliau muncul sebagai ulama dan menjadi guru. Antara anak beliau yang turut menjejaki langkahnya ialah Tuan Sheikh Abdullah, Tuan Sheikh Ahmad, Tuan Sheikh Mansor, Tuan Sheikh Muhammad Nur, Tuan Sheikh Mahdi, Tuan Sheikh Ibrahim dan Tuan Sheikh Rashid. Cucu-cucu beliau juga menjadi tokoh ulama yang dikenali di Negeri Sembilan iaitu Syeikh Mohd Murtadza Haji Ahmad yang pernah menjadi Mufti Kerajaan Negeri, Negeri Sembilan dan Pengerusi Jilsah Turuq Sufiyah Negeri Sembilan; dan Syeikh Mohamad Muhsin Haji Ahmad yang pernah menjadi Mudir Maahad Tahfiz Al-Sa'idiyyah. Kedua-duanya telah meninggal dunia. 

Kematian

Syeikh Muhammad Said meninggal dunia pada 19 September 1926 ketika berusia 51 tahun dan dikebumikan di Seremban. Kawasan perkuburan itu dinamakan Makam Tuan Haji Said (sebahagian besar tanah kepunyaannya yang diwakafkan untuk dijadikan kawasan tanah perkuburan).

Rujukan
 TOKOH-TOKOH ULAMA SEMENANJUNG MELAYU (1), Ismail Che Daud, Percetakan ZulRahim Sdn. Bhd., ISBN 983-2391-00-8

Pautan luar

 http://www.yadim.com.my/Ulama/UlamaFull.asp?Id=87

http://ashairah.tripod.com/index_files/Page673.htm 

Kategori:Tuan guru pondok di Malaysia
Kategori:Kelahiran 1874
Kategori:Kematian 1926
Kategori:Tujuh wali Melayu
Kategori:Orang dari Negeri Sembilan